CELEX: 32016R0582
Language: et
Date: 2016-04-15 00:00:00
Title: Komisjoni määrus (EL) 2016/582, 15. aprill 2016, millega muudetakse määrust (EÜ) nr 333/2007 seoses anorgaanilise arseeni, tina ja polütsükliliste aromaatsete süsivesinike analüüsi ning teatavate analüüsi hindamiskriteeriumidega (EMPs kohaldatav tekst)

16.4.2016   
               
               
                  ET
               
               
                  Euroopa Liidu Teataja
               
               
                  L 101/3
               
            KOMISJONI MÄÄRUS (EL) 2016/582,
      15. aprill 2016,
      millega muudetakse määrust (EÜ) nr 333/2007 seoses anorgaanilise arseeni, tina ja polütsükliliste aromaatsete süsivesinike analüüsi ning teatavate analüüsi hindamiskriteeriumidega
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 11 lõiget 4,
      ning arvestades järgmist:
      
                  (1)
               
               
                  Komisjoni määrusega (EÜ) nr 333/2007 (2) sätestatakse proovivõtu- ja analüüsimeetodid teatavate saasteainete sisalduse ametlikuks kontrolliks toiduainetes.
               
            
                  (2)
               
               
                  Teatavate saasteainete piirnormid toiduainetes on kehtestatud komisjoni määrusega (EÜ) nr 1881/2006 (3). Komisjoni määrusega (EL) 2015/1006 (4) muudeti määrust (EÜ) nr 1881/2006, et sätestada anorgaanilise arseeni piirnormid, seepärast on asjakohane kehtestada anorgaanilise arseeni analüüsiga seotud konkreetsed menetlused.
               
            
                  (3)
               
               
                  Standardit EN 13804, mis on seotud elementide ja nende ühendite kindlaksmääramisega, on ajakohastatud ning seepärast on asjakohane ajakohastada viidet sellele standardile.
               
            
                  (4)
               
               
                  Polütsükliliste aromaatsete süsivesinike (PAH) piirnormid kakaoubade ja nendest saadud toodete puhul tuleb kehtestada rasva põhjal. Euroopa Liidu referentlaboratooriumi tehtud pädevuskontrollid seoses polütsükliliste aromaatsete süsivesinikega näitavad erinevusi rasvasisalduse määramisel. Seepärast on asjakohane ühtlustada rasvasisalduse määramise meetodid.
               
            
                  (5)
               
               
                  Pärast Euroopa Liidu referentlabori nõuannet söödas ja toidus sisalduvate raskemetallide kohta on asjakohane muuta plii, kaadmiumi, elavhõbeda ja anorgaanilise tina analüüsimeetodite puhul määramispiiri mõistet ja avastamispiiriga seotud tulemuslikkuse kriteeriumeid.
               
            
                  (6)
               
               
                  On asjakohane, et sätteid, mis käsitlevad proovivõtu- ja analüüsimeetodeid, kohaldataks ka väljaspool ametliku kontrolli raamistikku.
               
            
                  (7)
               
               
                  Määrust (EÜ) nr 333/2007 tuleks seepärast vastavalt muuta.
               
            
                  (8)
               
               
                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Määrust (EÜ) nr 333/2007 muudetakse järgmiselt.
      
                  1)
               
               
                  Pealkiri asendatakse järgmisega:
                  
                     „Komisjoni määrus (EÜ) nr 333/2007, 28. märts 2007, milles sätestatakse proovivõtu- ja analüüsimeetodid mikroelementide ja toidu töötlemisel tekkivate saasteainete sisalduse kontrolliks toiduainetes“.
                  
               
            
                  2)
               
               
                  Artikli 1 lõige 1 asendatakse järgmisega:
                  „1.   Proovide võtmine ja analüüsimine määruse (EÜ) nr 1881/2006 lisa 3., 4. ja 6. jaos esitatud plii, kaadmiumi, elavhõbeda, anorgaanilise tina, anorgaanilise arseeni, 3-MCPD ja polütsükliliste aromaatsete süsivesinike sisalduse kontrolliks toimub kooskõlas käesoleva määruse lisaga.“
               
            
                  3)
               
               
                  Lisa muudetakse vastavalt käesoleva määruse lisale.
               
            Artikkel 2
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 15. aprill 2016
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 165, 30.4.2004, lk 1.
      
         (2)  Komisjoni määrus (EÜ) nr 333/2007, 28. märts 2007, milles sätestatakse proovivõtu- ja analüüsimeetodid plii, kaadmiumi, elavhõbeda, anorgaanilise tina, 3-MCPD ja benso(a)püreenisisalduse ametlikuks kontrolliks toiduainetes (ELT L 88, 29.3.2007, lk 29).
      
         (3)  Komisjoni määrus (EÜ) nr 1881/2006, 19. detsember 2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).
      
         (4)  Komisjoni määrus (EL) 2015/1006, 25. juuni 2015, millega muudetakse määrust (EÜ) nr 1881/2006 seoses toiduainetes sisalduva anorgaanilise arseeni piirnormidega (ELT L 161, 26.6.2015, lk 14).
      
         LISA
         Määruse (EÜ) nr 333/2007 lisa muudetakse järgmiselt.
         
                     1)
                  
                  
                     Punkt C.2.2.1 asendatakse järgmisega:
                     „C.2.2.1.   Plii, kaadmiumi, elavhõbeda, anorgaanilise tina ja anorgaanilise arseeni proovide erimenetlused
                     
                     Analüüsija peab tagama, et proovid ei saastuks analüüsiks ettevalmistamise käigus. Võimaluse korral ei tohiks prooviga kokku puutuv aparatuur ja seadmed sisaldada uuritavaid metalle ja peaks olema valmistatud inertsetest materjalidest, näiteks plastist nagu polüpropüleen, polütetrafluoroetüleen (PTFE) vms. Saastumisohu vähendamiseks tuleb neid puhastada happega. Lõikepinnad võivad olla kvaliteetsest roostevabast terasest.
                     Asjaomaste toodete puhul on mitmeid nõuetekohaseid proovide ettevalmistuse erimenetlusi, mida võib kasutada. Käesolevas määruses konkreetselt käsitlemata aspektide kohta käsitatakse nõuetele vastavana CEN-standardis „Foodstuffs. Determination of elements and their chemical species. General considerations and specific requirements“ (*) esitatud prooviettevalmistuse meetodeid, kuid ka muud meetodid võivad nõuetele vastata.
                     Anorgaanilise tina puhul tuleb jälgida, et oleks tagatud kogu materjali asetamine analüüsitavasse lahusesse, sest lahustumatute hüdratiseerunud Sn(IV) oksiidideks hüdrolüüsumise tõttu võib kergesti tekkida materjali kadu.
                     
                        (*)  Standard EN 13804:2013, „Foodstuffs. Determination of elements and their chemical species. General considerations and specific requirements“, CEN, Rue de Stassart 36, B-1050 Brüssel.“"
						
                  
               
                     2)
                  
                  
                     Punkti C.2.2.2 „Erimenetlused polütsükliliste aromaatsete süsivesinike puhul“ lisatakse järgmine lõik:
                     „Polütsükliliste aromaatsete süsivesinike analüüsimiseks kakaoubades ja nendest saadud toodetes määratakse rasvasisaldus vastavalt AOAC ametlikule meetodile 963.15 rasvasisalduse määramiseks kakaoubades ja nendest saadud toodetes. Kasutada võib samaväärseid rasvasisalduse määramise meetodeid, mille puhul on võimalik tõestada, et kasutatav meetod annab võrdse (samaväärse) rasvasisalduse väärtuse.“
                  
               
                     3)
                  
                  
                     Punktis C.3.1 „Mõisted“ asendatakse mõiste LOQ kohta järgmisega:
                     
                                 „LOQ
                              
                              
                                 =
                              
                              
                                 määramispiir – väikseim analüüdisisaldus, mida saab mõõta piisava statistilise kindlusega. Kui nii täpsus kui ka tulemuste lähedusaste on avastamispiiri-lähedases kontsentratsioonivahemikus konstantsed, on määramispiir arvuliselt võrdne kontrollainega tehtud pimekatsete (n ≥ 20) keskväärtuste kümnekordse standardhälbega.“
                              
                           
               
                     4)
                  
                  
                     Punktis C.3.3.1 „Suutlikkusnäitajad“ asendatakse punkt a järgmisega:
                     
                                 „a)
                              
                              
                                 Plii, kaadmiumi, elavhõbeda, anorgaanilise tina ja anorgaanilise arseeni analüüsimeetodite suutlikkusnäitajad
                                 
                                    Tabel 5
                                 
                                 
                                             Näitaja
                                          
                                          
                                             Kriteerium
                                          
                                       
                                             Rakendusala
                                          
                                          
                                             Määruses (EÜ) nr 1881/2006 nimetatud toiduained
                                          
                                       
                                             Spetsiifilisus
                                          
                                          
                                             Puudub vastasmõju uuritava ainega ja puuduvad spektraalhäired
                                          
                                       
                                             Korratavus (RSDr)
                                          
                                          
                                             HORRATr väiksem kui 2
                                          
                                       
                                             Korratavus (RSDR)
                                          
                                          
                                             HORRATR väiksem kui 2
                                          
                                       
                                             Saagis
                                          
                                          
                                             Kohaldatakse punkti D.1.2 sätteid
                                          
                                       
                                             LOD
                                          
                                          
                                             = kolm kümnendikku LOQst
                                          
                                       
                                             LOQ
                                          
                                          
                                             Anorgaaniline tina
                                          
                                          
                                             ≤ 10 mg/kg
                                          
                                       
                                             Plii
                                          
                                          
                                             ML ≤ 0,01 mg/kg
                                          
                                          
                                             0,01 < ML ≤ 0,02 mg/kg
                                          
                                          
                                             0,02 < ML < 0,1 mg/kg
                                          
                                          
                                             ML ≥ 0,1 mg/kg
                                          
                                       
                                             ≤ ML
                                          
                                          
                                             kuni kaks kolmandikku piirnormist
                                          
                                          
                                             kuni kaks viiendikku piirnormist
                                          
                                          
                                             kuni üks viiendik piirnormist
                                          
                                       
                                             Kaadmium, elavhõbe, anorgaaniline arseen
                                          
                                          
                                             ML < 0,100 mg/kg
                                          
                                          
                                             ML ≥ 0,100 mg/kg
                                          
                                       
                                             kuni kaks viiendikku piirnormist
                                          
                                          
                                             kuni üks viiendik piirnormist“
                                          
                                       
                           
               
                     5)
                  
                  
                     Punkt C.3.2 asendatakse järgmisega:
                     „C.3.2.   Üldnõuded
                     
                     Toiduainete kontrollimiseks kasutatavad analüüsimeetodid peavad vastama määruse (EÜ) nr 882/2004 III lisa sätetele.
                     Anorgaanilise tina sisalduse kontrolliks sobivad tina üldsisalduse analüüsimeetodid.
                     Veini pliisisalduse analüüsiks kohaldatakse meetodeid ja eeskirju, mille on sätestanud OIV (**) kooskõlas Euroopa Parlamendi ja nõukogu määruse (EL) nr 1308/2013 (***) artikli 80 lõikega 5.
                     Anorgaanilise arseeni sisalduse kontrolliks sobivad arseeni üldsisalduse analüüsimeetodid. Kui arseeni üldsisaldus on väiksem kui anorgaanilise arseeni piirnorm, ei ole edasiste katsete tegemine vajalik ning proovi loetakse anorgaanilise arseeni piirnormile vastavaks. Kui arseeni üldsisaldus on anorgaanilise arseeni piirnormiga võrdne või sellest suurem, tuleb teha korduvkatsed, et teha kindlaks, kas anorgaanilise arseeni sisaldus ületab anorgaanilise arseeni piirnormi.
                     
                        (**)  Rahvusvaheline Viinamarja- ja Veiniorganisatsioon (Organisation internationale de la vigne et du vin)."
						
                     
                        (***)  Euroopa Parlamendi ja nõukogu määrus (EL) nr 1308/2013, 17. detsember 2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).“"